CELEX: E2010P0015
Language: da
Date: 2010-09-14 00:00:00
Title: Sag anlagt den 14. september 2010 af Posten Norge AS mod EFTA-Tilsynsmyndigheden (Sag E-15/10)

25.11.2010   
            
            
               DA
            
            
               Den Europæiske Unions Tidende
            
            
               C 320/23
            
         Sag anlagt den 14. september 2010 af Posten Norge AS mod EFTA-Tilsynsmyndigheden
   (Sag E-15/10)
   2010/C 320/12
   Posten Norge AS ved advokaterne Siri Teigum og Frode Elgesem, Advokatfirmaet Thommessen AS, Haakon VIIs gate 10, 0116 Oslo, NORWAY, har den 14. september 2010 anlagt sag mod EFTA-Tilsynsmyndigheden.
   Sagsøger har nedlagt følgende påstande:
   
               —
            
            
               Den anfægtede afgørelse annulleres.
            
         
               —
            
            
               Bøden annulleres eller nedsættes væsentligt.
            
         
               —
            
            
               EFTA-Tilsynsmyndigheden tilpligtes til at betale sagens omkostninger.
            
         
      Retlige og faktiske omstændigheder samt anbringender:
   
   
               —
            
            
               Sagsøger, Posten Norge AS, driver den statslige posttjeneste i Norge, som omfatter post, pakker og finansielle tjenester. Den norske stat er stadig eneejer af Posten Norge AS. De fleste af Posten Norge AS’ tjenester (90 %) ydes i konkurrence med andre.
            
         
               —
            
            
               Ved sin afgørelse af 14. juli 2010 i sag nr. 34250 »Norway Post/Privpak«, fastslog EFTA-Tilsynsmyndigheden, at Posten Norge AS i perioden fra den 20. september 2000 indtil 31. marts 2006 begik en enkelt og sammenhængende overtrædelse af EØS-aftalens artikel 54 på markedet for distribution af pakker fra »virksomhed til forbruger« med udlevering over disken i Norge ved at følge en eksklusivstrategi med præferencebehandling i forbindelse med oprettelse og drift af sit »post-i-butik«-netværk. Posten Norge AS blev derfor idømt en bøde på 12,89 mio. EUR.
            
         
               —
            
            
               Sagsøger har nedlagt påstand om, at afgørelsen annulleres af følgende grunde:
               
                           —
                        
                        
                           EFTA-Tilsynsmyndigheden har anlagt en urigtig fortolkning og foretaget en urigtig anvendelse af EØS-aftalens artikel 54, idet den har lagt til grund, at enhver negativ indvirkning på konkurrenternes mulighed for at konkurrere er tilstrækkeligt til at fastslå, at der foreligger misbrug.
                        
                     
                           —
                        
                        
                           EFTA-Tilsynsmyndigheden har ikke bevist, at Posten Norge AS har overtrådt konkurrencereglerne i denne sag, og har især ikke godtgjort, at eksklusivstrategien forhindrede nye aktører i at konkurrere effektivt på markedet, begrænsede deres adgang til førende supermarkeds-, kiosk- og tankstationskæder på en måde, som indebar misbrug eller resulterede i reelle konkurrencebegrænsende virkninger;
                        
                     
                           —
                        
                        
                           Posten Norge AS's adfærd var under alle omstændigheder sagligt begrundet.
                        
                     
         
               —
            
            
               Sagsøger nedlægger subsidiært påstand om, at bøden nedsættes væsentligt, da EFTA-Tilsynsmyndigheden:
               
                           —
                        
                        
                           begik en fejl ved vurdering af den påståede overtrædelses varighed
                        
                     
                           —
                        
                        
                           ikke har vurderet overtrædelsens grovhed korrekt
                        
                     
                           —
                        
                        
                           ikke har afsluttet de administrative procedurer inden for en rimelig frist, hvilket i sig selv bør resultere i en nedsættelse af bøden på mindst 50 %.